**Eesti Teadusagentuuri teadus- ja arendustegevuse Brüsseli büroos lühiajalise stažeerimise juhend**

**1. Üldinfo**

Eesti Teadusagentuuri (edaspidi ETAg) teadus- ja arendustegevuse büroo Brüsselis alustas tööd 2012. aasta märtsis. Büroo osaleb Eesti teadus- ja arendustegevuse (edaspidi TA) tutvustamisel Brüsselis, osaleb Brüsselis asuva teiste riikide TA büroode võrgustiku (ingl *Informal Group of RTD Liaison Offices,* edaspidi IGLO) tegevustes, toetab Eesti teadus- ja arendusasutusi ürituste korraldamisel Brüsselis ja pakub võimalusi Brüsselis stažeerimiseks.

Täpsemalt büroo:

* osaleb Eesti teadus- ja arendustegevuse, sh asutuste tutvustamisel Brüsselis, korraldab seminare ja koosolekuid;
* toetab TA informatsiooni vahendamist Eesti teadus- ja arendusasutuste ning Euroopa Liidu (edaspidi EL) ja teiste Brüsseli institutsioonide vahel, kontaktide loomist ning koostöövõimaluste vahendamist ja levitamist;
* osaleb IGLO võrgustiku algatustes ja töögruppide tegevuses, muuhulgas selleks, et koguda informatsiooni EL-i TA poliitika ja meetmete kohta;
* pakub Eesti TA asutustele ruume Brüsseli büroo hoones koosolekute, seminaride jms korraldamiseks (vabade ruumide olemasolul on nende kasutamine tasuta, aga vajalik on eelnevalt registreeruda);
* pakub stažeerimisvõimalust TA asutuste töötajatele (akadeemilistele ja mitteakadeemilistele), toetades selle abil ka Eesti EL-i Nõukogu eesistumiseks ettevalmistamist.

Eestis on büroo sihtrühmaks Eesti TA asutused, valdkonnaga seotud ministeeriumid ning nende allasutused ja laiemalt kõik EL-i TA tegevuse meetmete ja vahendite kasutamisega seotud asutused. Brüsselis on büroo sihtrühmaks teiste riikide TA büroode töötajad, Euroopa Komisjoni erinevate direktoraatide ametnikud, EL-i Nõukogu teaduse töörühm, Euroopa Parlamendi tööstuse, teadusuuringute ja energeetika komisjon, teiste EL-i katusorganisatsioonid, valdkondlike organisatsioonide ja teadusrühmade esindajad ning välismaa avalikkus, sh poliitilised otsustajad, teadusadministraatorid ja investorid.

**2. Lühiajaline stažeerimine büroos**

Stažeerimise kestvuseks büroos on orienteeruvalt 4 nädalat.

Stažöör saab Eesti TA Brüsseli büroos stažeerides võimaluse:

* osaleda oma valdkonna üritustel Brüsselis;
* osaleda Euroopa Liidu (EL) institutsioonide töörühmades (juhul, kui osalemine on praktiliselt korraldatav);
* osaleda büroo (sh teadust tutvustavate ürituse ettevalmistamises) ja IGLO töös (sh temaatilistest töögruppides);
* korraldada oma valdkonnas Eesti teadust tutvustavaid seminare, infopäevi ja kokkusaamisi koostööpartneritega;
* kohtuda oma valdkonna poliitikakujundajate ja spetsialistidega;
* omandada põhjalikum arusaamine EL institutsioonide ja teiste Brüsselis tegutsevate TA organisatsioonide tööst.

Eduka stažeerimise eelduseks on stažööri ja tema tööandja, st lähetava asutuse konkreetne huvi ja põhjalik ettevalmistus. Konkreetse ja realistliku lähetuse eesmärgi püstitamine, lähetusperioodiks tegevuste kavandamine ja lähetuse tulemuste sõnastamine on stažeerimise avalduse täitmise tingimus ja otsustava tähtsusega avalduse hindamisel. Stažeerimisavalduses peab kajastuma esmaste kontaktide olemasolu Brüsselis kavandatavateks kokkusaamisteks, esmane nägemus asutust ja töötajat huvitavate valdkondlikel seminaridel ja töörühmades osalemise kohta jne. Stažeerimine büroos annab stažöörile unikaalse võimaluse korraldada büroo stažeerimisperioodil enda töövaldkonnas või teda lähetava asutuse jaoks olulises valdkonnas üritus Brüsselis. Büroo juht toetab stažööri lähetusperioodi kavandamisel näiteks täiendava informatsiooni leidmisel, kontaktide leidmiseks järelepärimiste tegemisel, aga stažöör vastutab stažeerimisperioodi ettevalmistamise eest. Stažöörilt oodatakse aktiivset rolli näiteks täiendavate kontaktide otsimisel, kohtumiste kokku leppimisel, tegevuste kavandamisel ja Brüsselis teadust tutvustava ürituse korraldamisel.

[IGLO](https://iglortd.org/) on 29-st Brüsselis esindatud TA kontaktbüroost koosnev ühendus, mille eesmärgiks on omavahelise koostöö ja infovahetuse kaudu pakkuda parema kvaliteediga (eel)infot EL-i tasemel teadus- ja arendustegevust õigusloome ja rahastusinstrumentide kujunemise ja tingimuste kohta. Stažöörid saavad osaleda enda poolt valitud töörühmades ja seminaridel, mis võimaldab ligipääsu neid huvitavale valdkondlikule infole ja teiste kontaktbüroodele ja Euroopa Komisjoni esindajatele. Huvi korral on võimalik panustada ka IGLO ürituste (aastakonverents, töörühmade seminarid) korraldamisse. IGLO püüab võimalusel ühiselt vahendada liikmete seisukohti ja olla hinnatud koostööpartner Euroopa Komisjonile ja teistele Euroopa teadusruumis tegutsevatele ühendustele. IGLO töö toimub temaatilistes töörühmades (enam kui kaheksa). Lisaks sellele korraldatakse kindlale teemale keskenduvaid seminare. Töörühmades toimub infovahetus teemadel nagu näiteks Euroopa horisont tingimused, struktuuritoetused, EL-i innovatsioonimeetmed, Euroopa Teadusuuringute Nõukogu jne.

Brüsseli büroos saab kasutada kaasaegseid seminariruume (12-50 inimesele). Stažöör võib ruume kasutada enda või partnerite asutust, rahvusvahelist projekti (näiteks EL-i institutsioonides toimuva projektikohtumise ettevalmistamiseks) või teadusvaldkonda tutvustavate seminari korraldamiseks. Seminariruume võib kasutada ka kohtumisteks.

Brüsselist saadav kogemus suurendab üldist arusaamist EL-i institutsioonide ja nendega seotud asutuste toimimisest, EL-i liikmesriikide koostööst ja seadusandluse kujunemise protsessist, liikmesriikide alaliste esinduste rollist ja tööst ning erinevate Brüsseli organisatsioonide tegevusest. EL-i toimimise protsesside mõistmine ning kokkupuude EL-i TA-tegevuse poliitikat ja meetmeid kujundavate asutuste ja huvirühmadega aitab stažööri vastavate programmide ja meetmete eesmärkide tõlgendamisel ning nende tingimuste rakendamisel Eesti ja rahvusvahelise teaduskoostöö algatustes.

**3. Konkursi tingimused ja kandideerimine**

Stažööride leidmiseks Eesti TA kontaktbüroosse Brüsselis korraldab ETAg konkursse ja teeb sihtpakkumisi. Konkursile on oodatud kandideerima Eesti ülikoolide ja teiste TA asutuste, teadusmahukate ettevõtete ning ministeeriumite ja nende allasutuste töötajad, kelle tööülesanneteks on muuhulgas EL-i ja rahvusvaheliste initsiatiividega seotud TA-projektide ja programmide koordineerimine ja administreerimine ning rahvusvahelise teaduskoostöö edendamine oma teadusvaldkonnas või asutuse haldusalas.

Seoses Covid-19 olukorraga peab stažöör olema oma plaanides paindlik – tuleb arvestada võimalusega, et lähetus tuleb katkestada, edasi lükata või tühistada, et kohtumised ja üritused ei pruugi planeeritud kujul toimuda ning reisimisele võivad kohanduda erinevad piirangud. Vajalik on rahvusvaheliselt aktsepteeritava Covid-passi olemasolu ning valmisolek täita Belgia Covid-19 seotud nõudeid. Stažöör peab arvestama, et valituks osutudes viib Välisministeerium läbi esmatasandi taustakontrolli.

ETAg tagab lähetuse ajaks stažöörile eluaseme Brüsselis. Stažöörile tagatakse töökoht büroo kontoris. Lisaks hüvitatakse stažöörile Eesti teadus- ja arendustegevuse Brüsseli büroos stažeerimise perioodil järgnevad kulud:

* lennukipiletite kulu suunal Tallinn-Brüssel-Tallinn ja reisikindlustus lähetusperioodiks;
* transpordikulude toetus Brüsselis ja Eestis 100 €;
* põhjendatud juhtudel ürituse osalustasu;
* päevaraha lähetusperioodi iga päeva eest (vastavalt lähetava asutuse korrale).

Esitatud stažeerimisavalduste puhul **hinnatakse**:

* stažeerimisperioodiks seatud eesmärkide ja tegevuste seost stažööri tavapäraste tööülesannetega;
* stažeerimise oodatavad tulemused ning saadud kogemuste edasine rakendamine;
* valmisolekut panustada büroo ja IGLO töösse, sh korralda enda töövaldkonnas või teda lähetava asutuse jaoks olulises valdkonnas üritus Brüsselis;
* lähetuse eesmärkide sobivust tegevuse “Teaduse rahvusvahelistumine, mobiilsuse ja järelkasvu toetamine „Mobilitas Pluss““ eesmärkidega.

Stažeerimisavaldus tuleb esitada asutuse allkirjaõigusliku kontaktisiku poolt:

* digitaalselt allkirjastatuna aadressil allan.padar@etag.ee ja ulle.napa@etag.ee.

**Lisainformatsioon lühiajalise stažeerimise ja büroo tegevuse kohta:**

**Ülle Napa**

Brüsseli esinduse juhataja

e-post: ulle.napa@etag.ee

Telefon: +372 527 5651

**Liina Eek**

Teadusprogrammide osakonna juhataja

e-post: liina.eek@etag.ee

Telefon: + 372 731 7383